Dokumentari “Ora e njëmbëdhjetë” jep alarmin për ngrohjen globale
Filmi me producent Leonardo di Kaprion analizon shkaqet dhe efektet e kësaj dukurie
Një dokumentar i ri me titull "The 11th Hour”- "Ora e Njëmbëdhjetë", jep alarmin për ngrohjen globale dhe analizon shkaqet si dhe efektet e kësaj dukurie. Aktori i njohur Leonardo di Caprio është producent i këtij filmi, i cili përpiqet të shpjegojë se ç’duhet të bëjë njerëzimi për të shpëtuar planetin. Jo të gjithë studiuesit janë dakord se ngrohja globale po shkatërron njerëzimin. Pamjet e filmit nuk janë të reja. As mesazhi që përcjellin ato: se fenomenet ekstreme të natyrës mund të shkatërrojnë jetën njerëzore. Ashtu si dokumentari "Një e vërtetë e pakëndëshme” fitues i Çmimit Oskar, edhe filmi "Ora e Njëmbëdhjetë" paralajmëron për ngrohjen globale. Por fokusi i dokumentarit shkon përtej ndryshimit të klimës. Ai trajton dinamikën njerëzore që ka çuar në këto ndryshime duke filluar qysh nga revolucioni industrial. Për të arritur këtë, regjisoret Nadia Conners dhe motra e saj, Leila Conners Petersen, kanë intervistuar më shumë se 50 shkencëtarë, ekologjistë, autorë librash, profesorë dhe ekspertë të tjerë të ndryshimit të klimës. Njëri prej tyre është ambjentalisti Kenny Ausubel. Petersen thotë se mbledhja e gjithë këtyre intervistave ka qenë një sfidë e madhe por nuk ka qenë e vështirë të bindeshin këta njerëz të jepnin mendimet e tyre para kamerës lidhur me ngrohjen globale. Aktori Di Caprio është producent i dokumentarit. Ai është gjithashtu lexuesi i tekstit në film. Por nuk janë dakord me këtë shkencëtarë si Patrick J. Michaels, studiues i mjedisit pranë Institutit Cato. Shkencëtarët që paralajmërojnë për ngrohjen globale flasin me po aq pasion sa edhe ata që e vënë këtë në dyshim. Sipas tyre, koha po kalon dhe në të gjitha nivlet sociale është i nevojshëm ndryshimi – nga administratat dhe korporatat e deri te komunitetet dhe individët. Megjithë skenarin pesimist, regjisorja Nadia Conners thotë se filmi mbaron me një mesazh shprese. Filmi “Ora e 11” megjithëse nuk është i përkryer nga ana vizuale, i bën njerëzit të zgjohen dhe të bëjnë diçka për ta përmirësuar botën ku jetojmë.//kk//